google/wiki40b huggingface dataset:
Αντριάνα Σκλεναρίκοβα

Βιογραφία

Γεννήθηκε από Σλοβάκα μητέρα και Τσέχο πατέρα στο Μπρέζνο, μια μικρή πόλη στο κέντρο της Σλοβακίας. Έχει ύψος 1,85μ και είναι ένα από τα ψηλότερα μοντέλα.

Καριέρα

Ενώ σπούδαζε ιατρική στην Πράγα, η Σκλεναρίκοβα συμμετείχε σε έναν διαγωνισμό μοντέλων όπου και κέρδισε. Το 1998 προσλήφθηκε ως ένα από τα μοντέλα για την εταιρεία Wonderbra. Στις Ηνωμένες Πολιτείες, υπήρξε μοντέλο της Victoria Secret.
Το 2005 εμφανίστηκε στο τηλεοπτικό ντοκιμαντέρ του Channel 5 Bra Wars: Boom or Bust
Το 2008 συμμετείχε στην σειρά Rendez-vous en terre inconnue η οποία προβλήθηκε από το κανάλι France 2. Την ίδια χρονιά της δόθηκε ένας μικρός ρόλος στην ταινία «Αστερίξ στους Ολυμπιακούς Αγώνες».
Το 2011 συμμετείχε στον πρώτο κύκλο του γαλλικού Dancing with the Stars.

Προσωπική ζωή

Από το 1994 έως το 1997 η Σκλεναρίκοβα είχε σχέση με τον Άγγλο τραγουδιστή Mick Hucknall. 
Το 1998 συνάντησε τον Γάλλο ποδοσφαιριστή Κριστιάν Καρεμπέ σε μια πτήση από το Παρίσι στο Μιλάνο και παντρεύτηκαν στις 22 Δεκεμβρίου του ίδιου έτους. Στις 9 Μαρτίου 2011, σε μια συνέντευξη στο γαλλικό περιοδικό Paris Match, η Σκλεναρίκοβα αποκάλυψε ότι είχε χωρίσει από τον σύζυγό της. Ανέφερε ότι οι αιτίες του χωρισμού ήταν η συνεχής έκθεση του ζευγαριού στα μέσα ενημέρωσης και η "ενόχλησή του όταν έβλεπε φωτογραφίες της ίδιας με άλλους άνδρες να εμφανίζονται στον τύπο καθώς και η υποψία του ότι είχε εραστή". Ο Καρεμπέ αρνήθηκε να απαντήσει στις ερωτήσεις των μέσων ενημέρωσης σχετικά με το διαζύγιο, αναφέροντας ότι δεν θα σχολίαζε δημοσίως ό,τι αφορούσε την προσωπική του ζωή.
Τον Ιούνιο του 2014, η Σκλεναρίκοβα παντρεύτηκε τον Αρμένιο επιχειρηματία Αράμ Οχανιάν, με τον οποίο είχε σχέση για τρία χρόνια. Ο γάμος τους πραγματοποιήθηκε στο Μαρακές του Μαρόκο και μεταξύ των καλεσμένων ήταν αρκετοί τηλεοπτικοί και κινηματογραφικοί αστέρες. Τον Μάρτιο του 2018 ανακοινώθηκε ότι το ζευγάρι περιμένει το πρώτο του παιδί, το οποίο είναι αγόρι και θα γεννηθεί μέσα στο καλοκαίρι.
1109 Τάτα

Φυσικά χαρακτηριστικά

Η μέση διάμετρος της Τάτα εκτιμάται σε 66,52 χιλιόμετρα. O φασματικός τύπος της είναι FC, ενώ το γεωμετρικό άλβεδό της είναι 0,0378. Η Τάτα περιστρέφεται γύρω από τον εαυτό της μία φορά κάθε 8 ώρες και 17 λεπτά.
BBC Radio Stoke

Αναμεταδόσεις και δικτυώσεις

Πολλά απογεύμα ο σταθμός αναμεταδίδει το πρόγραμμα του BBC Radio Shropshire και του BBC Hereford & Worcester. Τις καθημερινές η εκπομπή Late Show, η οποία συνήθως εκπέμπει από τις 21:00 εώς τις 00:00 από το Νότιγχαμ, αναμεταδίδεται από όλους τους ραδιοφωνικούς σταθμούς του BBC Δυτικά Μίντλαντς και του BBC Ανατολικά Μίντλαντς (εκτός από τον BBC WM 95.6). Αν υπάρχει ποδοσφαιρικός αγώνας, το BBC Radio Stoke θα σταματήσει την μετάδοση της εκπομπής στις 22:00, για την κάλυψη του αγώνα.
Όταν ο σταθμός κλείνει, αναμεταδίδει το πρόγραμμα του BBC Radio 5 Live και συγκεκριμένα τις εκπομπές Up all night και Morning Reports.

Πρόγραμμα

Το πρόγραμμα του σταθμού περιλαμβάνει ειδήσεις, ενημερωτικές και αθλητικές εκπομπές.Επιπλέον, ο σταθμός έχει και μουσικές εκπομπές με Pop και Rock τραγούδια.
Ιωάννης Αυρίσπας

Βιογραφία

Γεννήθηκε στο Νέητο της Σικελίας. Τα πρώτα σαράντα χρόνια της ζωής του είναι άγνωστα. Δεν ξέρουμε ούτε πότε ήλθε στην Κωνσταντινούπολη, ούτε που σπούδασε τα ελληνικά. Ξέρουμε όμως ότι στην πατρίδα του υπήρξε μελωδός, ότι το 1417 στην Πίζα πούλησε ένα χειρόγραφο του Θουκυδίδη και ότι αργότερα έγινε γνωστός ως ικανός ποιητής. Περιόδευσε στην Πελοπόννησο και στα νησιά και απόκτησε μεγάλη βιβλιοθήκη Ελλήνων συγγραφέων, την οποία μετέφερε στην Κωνσταντινούπολη. Ο αυτοκράτωρ Μανουήλ του δώρισε το 1424 μερικούς τόμους του Ξενοφώντα και του Προκοπίου. Επέστρεψε στη Βενετία με 238 τόμους χειρογράφων, τους οποίους προόριζε για την Φλωρεντία, όμως λόγω του πολέμου και του λοιμού δεν κατάφερε να πάει εκεί. Αφού πέρασε ο λοιμός έφτασε στη Φλωρεντία με πολλά κιβώτια βιβλίων με την ελπίδα να πετύχει μια αξιοπρεπή θέση και σχολή. Για την πλούσια συλλογή βιβλίων του φημολογείτο ως ο «Κροίσος των βιβλίων». Είχε όμως και φήμη άρπαγα, διότι δανείζονταν βιβλία για να τα αντιγράψει, αλλά μετά δεν τα επέστρεφε, ενώ αργότερα διέδιδε ότι του τα είχαν παραχωρήσει οι πρώην κάτοχοί τους. Αντίθετα ο ίδιος δεν δάνειζε τα βιβλία του ποτέ, ούτε και στους φίλους του. Μετοίκησε στην Φλωρεντία το 1424 και διορίστηκε διδάσκαλος με δημόσια δαπάνη. Δεν έμεινε πολύ στην θέση αυτή, αφού το 1428 τον συναντάμε στη Φερράρα, όπου βρήκε λαμπρή υποδοχή από τον δούκα Niccoli ως έξοχος ποιητής. Αποφάσισε να γίνει ιερέας (1431-1435) επίτροπος της αγίας Μαρίας, και με την εύνοια του βασιλιά Αλφόνσου έλαβε την Αββατεία του αγίου Φιλίππου του μεγάλου το 1449 και του αγίου Φιλίππου Ροκκαδίου. Έζησε στην ευμάρεια και χλιδή. Πήγε στην Ρώμη και επί Πάπα Ευγενίου έγινε γραμματέας του και πήγε με αποστολή στην Ισπανία το 1438 για να συγκροτήσει νέα βιβλιοθήκη. Ο Πάπας για να τον ευχαριστήσει του χάρισε δύο Αββατεία στην Σικελία και άφθονα χρήματα προς αποκατάσταση των δύο θυγατέρων του και του γιου του. Επέστρεψε και πάλι στη Ρώμη και κατέληξε στη Φερράρα, όπου πέθανε σε ηλικία ενενήντα ετών.

Συγγράμματα

Ως ποιητής διέπρεψε και έλαβε στέφανο δάφνης στην Ρώμη για μια συλλογή επτά ελεγειακών ποιημάτων. Έγραψε πολλές επιστολές σε ύφος τερπνό και γλαφυρό. Μετέφρασε επίσης μερικά συγγράμματα από τα Ελληνικά στα Λατινικά.
Reclaim the streets

Η Reclaim the streets (Επανακτήστε τους δρόμους) είναι ομάδα ανθρώπων που πρεσβέβει την κοινοτική ιδιοκτησία των δημόσιων χώρων. Έχει χαρακτηριστεί επίσης ως ομάδα αντίστασης στις εταιρικές δυνάμεις της παγκοσμιοποίησης και ως ομάδα πίεσης ενάντια στο αυτοκίνητο ως κυρίαρχο τρόπο μεταφοράς. Η ομάδα δραστηριοποιήθηκε αρχικά στο Ηνωμένο Βασίλειο στα μέσα της Δεκαετίας του '90 και σήμερα δρα σε διάφορες χώρες.
Εθνική Ισραήλ (καλαθοσφαίριση ανδρών)

Ιστορία

Το Ισραήλ μετείχε για πρώτη φορά σε ευρωπαϊκή διοργάνωση στο Ευρωμπάσκετ 1953 που διεξήχθη στη Μόσχα, φτάνοντας πολύ κοντά στην κατάκτηση του αργυρού μεταλλίου.
Στον προκριματικό γύρο, η ισραηλινή ομάδα κατέκτησε την πρώτη θέση του τετάρτου ομίλου, έχοντας συνολικά τρεις νίκες και μία ήττα. Ως εκ τούτου, προκρίθηκε στον τελικό γύρο στον οποίο μετείχαν οκτώ ομάδες σε έναν ενιαίο όμιλο. Η ομάδα κατέλαβε τελικά την πέμπτη θέση μεταξύ δεκαεπτά ομάδων που πήραν μέρος στη διοργάνωση, με επτά νίκες και τέσσερις ήττες, έπειτα από τριπλή ισοβαθμία πίσω από την αήττητη Σοβιετική Ένωση.
Στις επτά νίκες και τέσσερις ήττες περιλαμβάνονται τέσσερις νίκες άνευ αγώνος εναντίον του Λιβάνου στον προκριματικό γύρο και της Αιγύπτου στον τελικό γύρο, καθώς οι δύο ομάδες αρνήθηκαν να παίξουν αντιμέτωποι με την ομάδα του Ισραήλ.

Στατιστικά

Με βάση την κατάταξη της FIBA το Σεπτέμβριο του 2014, το Ισραήλ βρισκόταν στην 38η θέση στον κόσμο και στην 15η στην Ευρώπη.
Το Ουρλιαχτό ΙΙΙ: Η Αποκάλυψη

Πλοκή

Ένας διάσημος κοινωνιολόγος στέλνεται να ερευνήσει μια φυλή μαρσιποφόρων λυκανθρώπων οι οποίοι ζουν στην Αυστραλία και ερωτεύεται ένα θηλυκό από αυτούς.

Υποδοχή

Η ταινία γνώρισε αρνητικές κριτικές από το κοινό. Έχει μια βαθμολογία 3,0/10 στο IMDb. Στο Rotten Tomatoes έχει μια βαθμολογία 20% βασισμένη σε 10 κριτικές. Η ελληνική ιστοσελίδα b-movies.gr έδωσε την ταινία μια βαθμολογία των 0/5 και είπε: "Τελική ανάλυση, μην το χάσετε! Δύσκολα θα ξαναδείτε τόσο κακή ταινία με λυκάνθρωπους, οπότε από αυτήν την άποψη αξίζει τα λεφτά της".

Κυκλοφορία

Η ταινία κυκλοφόρησε για πρώτη φορά σε DVD από την Elite Entertainment το 2001. Το DVD περιείχε την widescreen έκδοχη ταινίας, τρέιλερς, και έναν ηχητικό σχολιασμό από τον σκηνοθέτη. Πλέον έχει σταματήσει η παραγωγή αυτής της έκδοσης. Η ταινία είχε κυκλοφορήσει στην Ελλάδα σε Bootleg έκδοση από την Arcadia η οποία είναι αντιγραφή της έκδοσης της Elite Entertainment.
Χρύσανθος Σισίνης (πολιτικός)

Βιογραφία

Γεννήθηκε στην Γαστούνη και ήταν γιος του Γεώργιου Σισίνη, αδελφός του ήταν ο Μιχαήλ. Ήταν παντρεμένος με την Βασιλική, κόρη του Μάρκου Μπότσαρη, και απέκτησε μαζί της δύο παιδιά τη Βικτωρία κι άλλο ένα που πέθανε μωρό. Αναφέρεται ότι έφερε μαχαίρα που η λαβή της ήταν κομισμένη με πολύτιμους λίθους την οποία του την είχαν δωρίσει σε ανάμνηση μάχης. Ήταν φανατικός κυνηγός θηραμάτων κι είχε μεγάλη συλλογή από όπλα. 
Πολέμησε στην Πάτρα, στην Αθήνα, στο Μεσολόγγι, στο Κομπότι, στο Πέτα και σε διάφορες άλλες μάχες. Φυλακίστηκε μαζί με τον πατέρα του, την περίοδο του εμφυλίου, ως οπαδός του Κολοκοτρώνη. Μετά την αποκατάσταση πολιτεύτηκε και εκλέχτηκε πολλές φορές βουλευτής και αντιπρόσωπος της Ηλείας. Απεβίωσε το 1845.
Καμίλα, Δούκισσα της Κορνουάλης

Παιδική ηλικία

Η Καμίλα Ρόζμαρι Σαντ γεννήθηκε στις 17 Ιουλίου 1947 στο Νοσοκομείο Κινγκς Κόλετζ του Λονδίνου. Μεγάλωσε στην εξοχική κατοικία «Λέινς» του 18ου αιώνα στο Πλάμπτον του Ανατολικού Σάσσεξ, καθώς και σε ένα τριώροφο σπίτι στο νότιο Κένσινγκτον. Ο πατέρας της ήταν αξιωματικός του Βρετανικού Στρατού και μετέπειτα επιχειρηματίας, ο Ταγματάρχης Μπρους Σαντ (1917-2006), και η μητέρα της, η Ρόζαλιντ Σαντ (1921-1994), καταγόταν από αριστοκρατική οικογένεια. Η Καμίλα έχει μια μικρότερη αδελφή, την Άνναμπελ Έλιοτ, όμως ο μικρότερος αδερφός της Μαρκ Σαντ απεβίωσε το 2014. Η πιογιαγιά της από την πλευρά της μητέρας της, Άλις Κέπελ, υπήρξε ερωμένη του βασιλιά Εδουάρδου Ζ΄ από το 1898 ως το 1910. Στις 1 Νοεμβρίου 1947, η Καμίλα βαπτίστηκε στην εκκλησία του χωριού Φερλ στο Ανατολικό Σάσσεξ. Η μητέρα της Καμίλα ασχολιόταν με τα οικιακά, ενώ ο πατέρας της είχε διάφορες επιχειρηματικές ενασχολήσεις μετά την αποχώρησή του από το στρατό. Ήταν γνωστός για την συμμετοχή του στην «Block, Gray and Block», μια εταιρεία εμπόρων οινοποιών της οδού Σάουθ Όντλεϊ του Μέιφερ, που αργότερα εντάχθηκε στην «Ellis, Son and Vidler». Κατά τη διάρκεια των παιδικών της χρόνων, η Καμίλα έγινε μια φανατική αναγνώστρια, λόγω της επιρροής που ασκούσε σε αυτή ο πατέρας της, που συχνά διάβαζε μαζί της. Μεγάλωσε συντροφιά με σκύλους και γάτες και, από νεαρή ηλικία, έμαθε να ιππεύει ένα πόνι, μέσω της συμμετοχής της στη Λέσχη Πόνι. Σύμφωνα με την ίδια, η παιδική της ηλικία «ήταν τέλεια με κάθε τρόπο».
ΦΚ Ουράλ

Ιστορία

Κατά την ίδρυσή της το 1930, η πρώτη ονομασία της ήταν Ουραλμάστροϊ (Уралмашстрой), ενώ στη συνέχεια μετονομάστηκε αρκετές φορές. Στο Σοβιετικό Πρωτάθλημα αγωνίστηκε το 1969, ενώ στο Πρωτάθλημα Ρωσίας μετείχε το διάστημα 1992-1996, καθώς και στα ημιτελικά του Κυπέλλου Ιντερτότο το 1996. Το 2013 επανήλθε για δύο περιόδους στο Πρωτάθλημα Ρωσίας. Ακόμη, κατέκτησε δύο φορές συνεχόμενα το Κυπέλλο ΦΝΛ το 2012 και το 2013. Ήταν επίσης φιναλίστ του Κυπέλλου Ρωσίας την περίοδο 2016/2017.
Μπραζίλια

Θέση

Η Μπραζίλια είναι μια ανεξάρτητη ομοσπονδιακή περιοχή, που δημιουργήθηκε με απόφαση του Προέδρου της Βραζιλίας Ζουσελίνο Κουμπιτσέκ (Juscelino Kubitschek) μέσα στην πολιτεία του Γοϊάς. Η περιοχή οριοθετείται από τον ποταμό Πρέτο στην ανατολή και από τον ποταμό Ντεσκομπέρτο στη δύση.
H Μπραζίλια είναι τοποθετημένη στο Κεντρικό Πλάναλτο, ένα υψηλό οροπέδιο 1000 μέτρα. Απέχει 207 χιλιόμετρα από την Γκοϊάνια,1.531 χιλιόμετρα από το Σαλβαδόρ, 930 χιλιόμετρα από το Ρίο ντε Τζανέιρο, 716 χιλιόμετρα από το Μπέλο Οριζόντε και 1.015 χιλιόμετρα από το Σάο Πάολο.

Ιστορία

Το σχέδιο πόλης σχεδιάστηκε από τον Λούσιο Κόστα και όλα τα σημαντικότερα κτήρια από τον Όσκαρ Νίεμαϊερ. Η πόλη χτίστηκε με κολοσσιαίο κόστος μέσα σε 41 μήνες, από το 1956 μέχρι τις 21 Απριλίου του 1960 οπότε και εγκαινιάστηκε. Αποκύημα ενός ψυχρού φορμαλισμού που βύθισε σε κρίση ολόκληρη τη σύγχρονη αρχιτεκτονική, η Μπραζίλια εντυπωσίασε ωστόσο το πλήθος με τους δίδυμους πύργους της γραμματείας του κοινοβουλίου ή το προεδρικό "Ανάκτορο της Αυγής" -που κάποιοι αποκάλεσαν "Καρδιογράφημα του αρχιτέκτονα Νίεμαϊερ". Το 2001 εγκαινιάστηκε το Μετρό Μπραζίλιας. Σήμερα το κέντρο της πόλης είναι μέρος της παγκόσμιας κληρονομιάς της UNESCO.
Γκαλιόν

Γεωγραφία

Η Γκαλιόν βρίσκεται νοτιοδυτικά της Δομινίκας και κεντρικά του Αγίου Ανδρέα. Βρίσκεται ανάμεσα στην Σουφριέρ στα βόρεια και στην Σκοτς Χεντ στα νότια. Βρίσκεται ανατολικά του Κόλπου Σουφριέρ.
Γκούτσιο Γκούτσι

Βιογραφία

Ο Γκούτσι γεννήθηκε το 1881 στη Φλωρεντία, της Τοσκάνης, και ήταν γιος της ενός τεχνίτη δέρματος.

Καριέρα

Σε νεαρή ηλικία πήγε στο Λονδίνο, όπου εργαζόταν ως υπάλληλος σε ασανσέρ στο ξενοδοχείο Σαβόυ. 
Εκεί παρατηρούσε τους κομψούς επισκέπτες της υψηλής κοινωνίας που σύχναζαν εκεί.  Έπειτα επέστρεψε στη Φλωρεντία και άρχισε να κατασκευάζει  τσάντες ταξιδίων και αξεσουάρ. Ίδρυσε τον Οίκο Γκούτσι στη Φλωρεντία το 1921 ως ένα μικρό οικογενειακό κατάστημα με δερμάτινα είδη σελοποιίας. Ξεκίνησε πουλώντας τσάντες από δέρμα σε ιππείς τη δεκαετία του 1920. Ως νέος επιχειρηματίας , δημιούργησε γρήγορα μια φήμη για την ποιότητα των προϊόντων του, καθώς και την πρόσληψη των καλυτέρων τεχνητών που θα μπορούσε να  βρει για να εργαστούν στο ατελιέ του. Το 1938, ο Γκούτσι επέκτεινε την επιχείρησή του στη Ρώμη. Σύντομα η επιχείρηση του μετατράπηκε σε  οικογενειακή επιχείρηση, όταν οι γιοι του Άλντο, Βάσκο, Ούγκο και Ροδόλφο, προσχώρησαν στον Οίκο Γκούτσι.
Φαινόμενο Ρόουλαντ

Με την ονομασία φαινόμενο Ρόουλαντ χαρακτηρίστηκε το φαινόμενο εκείνο κατά το οποίο σώματα ηλεκτρισμένα στατικά, όταν τεθούν σε κίνηση δημιουργούν γύρω τους μαγνητικό πεδίο, όμοιο με εκείνο που δημιουργεί το ηλεκτρικό ρεύμα. Πρόκειται για το μετέπειτα καλούμενο ηλεκτροστατικό πεδίο.
Το φαινόμενο αυτό απέδειξε πειραματικά ο Αμερικανός φυσικός Ερρίκος Αύγουστος Ρόλαντ (Rowland 1848-1901), εργαζόμενος στο εργαστήριο του διάσημου Γερμανού Χέλμχολτς, λίγο πριν αναλάβει έδρα στο νεοϊδρυθέν Πανεπιστήμιο της Βαλτιμόρης, (1875), όπου "τιμής ένεκεν" το φαινόμενο αυτό έλαβε το όνομά του.
Κώδικας 8B10B

Ο Κώδικας 8B10B (ή 8B/10B) χρησιμοποιείται στην τηλεπικοινωνία για την κωδικοποίηση των δεδομένων προκειμένου να μεταφερθούν μέσω αγωγού.

Ιδιότητες και τρόπος χρήσης

Τα δεδομένα κωδικοποιούνται από 8 bit σε 10 bit, έτσι ώστε κατά πρώτον να ομαλοποιείται η ηλεκτρική ένταση κατά τη μεταφορά, και κατά δεύτερον, να επιτυγχάνεται η ανίχνευση σήματος στην μεριά του δέκτη.

Ανίχνευση σήματος

Μια άλλη ιδιότητα τού κώδικα είναι η συνεχής αλλαγή του σήματος. Έτσι το σήμα είναι εύκολα ανιχνεύσιμο, αφού δεν είναι δυνατόν, το ίδιο σύμβολο (1 ή 0) να συνεχίζεται για πάνω από 5 χρονικά διαστήματα. Μετά από 5 χρονικά διαστήματα το αργότερο, το σήμα πρέπει να αλλάξει (π.χ. από 0 να γίνει 1), έτσι ώστε ο δέκτης να μένει συγχρονισμένος στον ρυθμό μεταφοράς του πομπού, ή και να αντιλαμβάνεται τυχόν διακοπές ή και λάθη του σήματος.
Καρυδίτσα Κοζάνης

Γεωγραφία - Ιστορία

Η Καρυδίτσα βρίσκεται στο εσωτερικό του νομού και νότια της Κοζάνης σε απόσταση 7 χλμ. Στα νοτιοδυτικά του χωριού, στην τοποθεσία "Πέτρα", έχουν βρεθεί λαξευτοί τάφοι που φανερώνουν αρχαία κατοίκηση της περιοχής. Η αρχική θέση του, την περίοδο του Βυζαντίου, ήταν δυτικότερα της σημερινής στη τοποθεσία "Παλαιόσπιτα", ανάμεσα στα εξωκκλήσια του Προφήτη Ηλία και Αγίου Αθανασίου. Αναφέρεται ως "Σπουρλίτα" σε κειμήλια της Ιεράς Μονής Ζάβορδας (1534-1692) και ως Σπούρτα μετά την απελευθέρωση το 1918 στο ΦΕΚ 260Α-31/12/1918 να προσαρτάται στην κοινότητα Άνω Βανίτσης. Μετονομάστηκε σε Κάτω Κώμη το 1927.  Το 1878 οι κάτοικοι συμμετείχαν στην επανάσταση του Βούρινου (βλ. Μακεδονική επανάσταση του 1878), που είχε ως στόχο την κατάργηση της συνθήκης του Αγίου Στεφάνου και την προσάρτηση της Μακεδονίας στη Μεγάλη Βουλγαρία, ενώ επιθυμούσαν την απελευθέρωση από την Τουρκία και την ένωση με την Ελλάδα. Σύμφωνα με το σχέδιο Καλλικράτης αποτελεί την τοπική κοινότητα Καρυδίτσας που υπάγεται στη δημοτική ενότητα Κοζάνης του δήμου Κοζάνης και σύμφωνα με την απογραφή 2011 έχει πληθυσμό 904 κατοίκους.
Παγκράτιο

Σύμφωνα με τον Αριστοτέλη

Ο Αριστοτέλης (Ρητορική Α 5-14, 1361β) το ορίζει ως εξής: «ὁ δὲ θλίβειν καὶ κατέχειν παλαιστικός, ὁ δὲ ὦσαι τῇ πληγῇ πυκτικός, ὁ δ' ἀμφοτέροις τούτοις παγκρατιαστικός». Η ονομασία προέρχεται από τις λέξεις παν + κρατείν, δηλαδή νικητής γινόταν αυτός που "κατέχει την κυρίαρχη δύναμη" ή αυτός που "κυριαρχεί απόλυτα", ενώ οι αθλητές ονομάζονταν παγκρατιαστές.
Το άθλημα αυτό, που θα μπορούσε να χαρακτηρισθεί και πολεμική τέχνη, εισήχθη στους Ολυμπιακούς Αγώνες το 648 π.Χ. στην 33η Ολυμπιάδα. Ήταν θεαματικό και δημοφιλές («Εν Ολυμπία το κάλλιον» , Φιλόστρατος), αλλά και επικίνδυνο, αφού είχε ως αποτέλεσμα πολλές φορές ως και το θάνατο του ενός των αντιπάλων (Παυσανίας Η,10.1). Οι αρχαίοι Ολυμπιακοί Αγώνες μετά το 200 π.Χ. εισήγαγαν κι έναν λιγότερο βίαιο διαγωνισμό "Παγκρατίου παίδων" για τα νέα αγόρια.

Ιστορικά στοιχεία

Η μυθολογία θέλει το άθλημα να προέρχεται από το Θησέα, που επιστράτευσε συνδυασμό πάλης και πυγμής για να καταβάλει τον Μινώταυρο. Σύμφωνα με άλλη ανάλογη εκδοχή, ο Ηρακλής κατέβαλε με τον τρόπο αυτό το λιοντάρι της Νεμέας.

Με τις εκστρατείες του Μεγ. Αλεξάνδρου το Παγκράτιο διαδόθηκε στην Ινδία. Πιστεύεται πως από εκεί έφτασε στις χώρες της Άπω Ανατολής και αποτέλεσε τον πρόγονο όλων των ανατολικών πολεμικών τεχνών.

Διάσημοι αρχαίοι παγκρατιαστές ήταν ο Θεαγένης ο Θάσιος, ο Λύγδαμης ο Συρακούσιος, ο Δωριεύς ο Ρόδιος, ο Σώστρατος ο Σικυώνιος και ο Πολυδάμας από τη Σκοτούσσα.
Γιώργος Τσαλίκης

Βιογραφία

Ο Γιώργος Τσαλίκης γεννήθηκε στη Στυλίδα στις 25 Οκτωβρίου του 1975. Γονείς  του ο Βασίλης και η Ευγενία. Έχει σπουδάσει ιατρική στην Ρουμανία. Επέστρεψε στην Ελλάδα το 1998.

Κοινωνική Ευαισθησία

Ο Γιώργος έχει αναπτύξει όλα αυτά τα χρόνια πλούσια δράση με κοινωνική ευαισθησία όπου του έχει ζητηθεί και παίρνοντας πολλές φορές ο ίδιος και οι συνεργάτες του πρωτοβουλίες για την διοργάνωση φιλανθρωπικών εκδηλώσεων. Χρηματική ενίσχυση άπορων μαθητών, συγκέντρωση χρημάτων για ιατρική αποκατάσταση παιδιών, χρήματα για ανέγερση και συντήρηση σχολείων για άτομα με ειδικές ανάγκες, ενίσχυση είδη δυνατών οργανισμών, οργανώσεων, συλλόγων, όπως το χαμόγελο του παιδιού, ο σύλλογος φίλων παιδιών με καρκίνο ‘Ελπίδα’, το ‘Μαζί για το Παιδί’ κ.α. Ο Γιώργος αναπτύσσει τη δράση του τις περισσότερες φορές αθόρυβα χωρία να δίνει έμφαση στην δημοσιότητα, κάτι που εξάλλου κάνει και στην οικογενειακή του ζωή.

Βραβεύσεις

Στην απονομή των μουσικών βραβείων "ΑΡΙΩΝ 2002" που διοργάνωσε το MEGA, ο Γιώργος ανεβαίνει στην σκηνή και παραλάβει το βραβείο "ΚΑΛΥΤΕΡΟΣ ΠΡΩΤΟΕΜΦΑΝΙΖΟΜΕΝΟΣ ΤΡΑΓΟΥΔΙΣΤΗΣ 2001".Τον Ιούνιο του 2005, στα Mad Video Music Awards παραλαμβάνει το βραβείο για το “Καλύτερο video clip ντουέτο”, του τραγουδιού “Bye bye” με την Έλλη Κοκκίνου.
Ο Γιώργος επίσης,συμμετείχε στον τρίτο κύκλο του Dancing with the stars όπου κατέκτησε την ένατη θέση.
Σλοβακικές προεδρικές εκλογές 2014

Προεδρικές εκλογές διεξήχθησαν στη Σλοβακία στις 15 Μαρτίου 2014, με το δεύτερο γύρο να διεξάγεται στις 29 Μαρτίου 2014. Ο εν ενεργεία πρόεδρος Ιβάν Γκασπάροβιτς υπηρέτησε την δεύτερη και τελευταία του θητεία τη χρονιά αυτή, καθώς το Σύνταγμα της Σλοβακίας επιτρέπει το μέγιστο αριθμό 2 συνεχόμενων προεδρικών θητειών.
Στον πρώτο γύρο δεν υπήρχε κάποιος υποψήφιος που να εξασφαλίσει την απαιτούμενη πλειοψηφία για να εκλεγεί πρόεδρος. Ο Ρόμπερτ Φίτσο και ο Αντρέι Κίσκα προκρίθηκαν στο δεύτερο γύρο. Στις 29 Μαρτίου 2014 ο Κίσκα αναδείχθηκε νικητής των εκλογών, κερδίζοντας ποσοστό 59,38% των ψήφων στο δεύτερο γύρο έναντι 40,61% για το Φίτσο.
Η ορκωμοσία του νέου προέδρου έγινε στις 15 Ιουνίου.
2660 Βάσερμαν

Φυσικά χαρακτηριστικά

Η μέση διάμετρος του Βάσερμαν εκτιμάται σε 10,35 ± 0,9 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,238 ± 0,048.
Μοντέλο πελάτη-διακομιστή

Στην επιστήμη των υπολογιστών το μοντέλο αρχιτεκτονικής λογισμικού πελάτη-διακομιστή αποτελεί μία συνήθη μέθοδο ανάπτυξης λογισμικού στην οποία ο πελάτης (ένα τμήμα λογισμικού) ζητά κάτι (π.χ. έναν πόρο, τα αποτελέσματα ενός υπολογισμού κ.ο.κ.) και ένα άλλο τμήμα λογισμικού, ο διακομιστής (ή εξυπηρετητής), του το επιστρέφει. Κάθε διακομιστής μπορεί να εξυπηρετεί πολλαπλούς πελάτες.
Ο διακομιστής και ο πελάτης μπορούν να εκτελούνται σε διαφορετικές διεργασίες, οι οποίες με τη σειρά τους μπορούν να εκτελούνται σε διαφορετικούς υπολογιστές, οπότε απαιτείται ένα δίκτυο υπολογιστών για τη διαδιεργασιακή επικοινωνία μεταξύ τους. Σε αυτή την περίπτωση το μοντέλο πελάτη-διακομιστή αποτελεί μία από τις μεθόδους ανάπτυξης και λειτουργίας κατανεμημένων συστημάτων, όπου θεωρούμε τόσο τον πελάτη όσο και τον διακομιστή διαφορετικά τμήματα της ίδιας κατανεμημένης εφαρμογής (π.χ., με την έννοια αυτή, ο Παγκόσμιος Ιστός είναι μία μεγάλη κατανεμημένη εφαρμογή αποτελούμενη από τους πλοηγούς Web και το σύνολο των διακομιστών Web).
Μουσικό Κολέγιο Μπέρκλι

Το Μουσικό Κολέγιο Μπέρκλι ιδρύθηκε το 1945 στη Βοστώνη της Μασαχουσέτης και είναι ένα από τα μεγαλύτερα ανεξάρτητα κολέγια σύγχρονης μουσικής στον κόσμο.
Είναι γνωστό κυρίως για τη μελέτη της τζαζ και σύγχρονης αμερικανικής μουσικής και προσφέρει τετραετές πτυχίο ή / και δίπλωμα σε μια σειρά από τομείς που σχετίζονται με τη μουσική, όπως η σύνθεση, η απόδοση, η παραγωγή μουσικής, μηχανική, μουσική, μουσική επένδυση, διοίκηση, σύνθεση μουσικής, τη μουσική εκπαίδευση και μουσικοθεραπεία. Μέχρι σήμερα, 99 απόφοιτοι του Berklee έχουν λάβει 229 Βραβεία Γκράμι.

Ιστορία

Το 1945 ο πιανίστας, συνθέτης και ενορχηστρωτής Lawrence Berk ίδρυσε το Schillinger House, που υπήρξε ο πρόδρομος του Berklee School of Music. Το σχολείο ειδικευόταν στο σύστημα Schillinger και τη σύνθεση που αναπτύχθηκε από τον Joseph Schillinger. 
Μετά την επέκταση του προγράμματος σπουδών της σχολής το 1954, ο Berk άλλαξε το όνομα σε Berklee School of Music, από το όνομα του γιου του Lee Berk Eliot, ώστε να αντανακλά το ευρύτερο πεδίο της διδασκαλίας.
Το σχολείο ονομάστηκε Berklee College of Music το 1970 και απένειμε τον πρώτο τίτλο επίτιμου διδάκτωρ στον Ντιούκ Έλινγκτον το 1971. Το 1979, ο ιδρυτής Berklee Lawrence Berk παραιτήθηκε από πρόεδρος και το Διοικητικό Συμβούλιο διόρισε τον γιο του, Lee Berk Eliot, ως αντικαταστάτη. Το 2004, ο Lee Berk Eliot παραιτήθηκε από πρόεδρος της σχολής που είχε ιδρύσει ο πατέρας του και τη θέση του πήρε ο Roger H. Brown που έγινε ο τρίτος πρόεδρος του κολεγίου.

Δημογραφικά στοιχεία

Για το ακαδημαϊκό έτος 2012-2013, το σύνολο των εγγραφών στο Berklee ήταν 4.447. Από τους φοιτητές που είναι εγγεγραμμένοι σε προγράμματα σπουδών, το 30% είναι γυναίκες,  9% Αφροαμερικανοί, και το 12% είναι ισπανόφωνοι. Φοιτητές από 91 χώρες εκτός των ΗΠΑ αντιπροσωπεύουν περίπου το 28% του φοιτητικού πληθυσμού, με την Νότια Κορέα, την Ιαπωνία, τον Καναδά, το Μεξικό και την Ιταλία να είναι οι πέντε κορυφαίες χώρες προέλευσης. Εκτός από τους μαθητές που φοιτούν στην πανεπιστημιούπολη του Berklee στη Βοστώνη, για το ακαδημαϊκό έτος 2012-2013, περίπου 2.500 φοιτητές παρακολουθούν online μαθήματα μέσω του Berkleemusic.com.
Κοτσί

Ιστορία

Η πόλη αποτελούσε για πολλά χρόνια το κέντρο του εμπορίου μπαχαρικών της Ινδίας. Τον 12ο αιώνα ανήκε στο βασίλειο του Κοτσί. Ο Πορτογάλος εξερευνητής Πέντρο Άλβαρες Καμπράλ ίδρυσε το 1500 στο Κοτσί τον πρώτο ευρωπαϊκό οικισμό στην Ινδία. Ο Βάσκο ντα Γκάμα θάφτηκε αρχικά στο Κοτσί, αλλά τελικά τα λείψανά του επέστρεψαν στην Πορτογαλία το 1539. Παρέμεινε η πρωτεύουσα των Πορτογάλων στην Ινδία μέχρι το 1530, όταν η πρωτεύουσα μεταφέρθηκε στην Γκόα. Στη συνέχεια η πόλη πέρασε στην κατοχή των Ολλανδών και το 1814 στο Ηνωμένο Βασίλειο. Το εμπόριο στο λιμάνι είχε αυξηθεί σημαντικά μέχρι τον 20ό αιώνα και το 1920 άρχισαν έργα ώστε να γίνει το λιμάνι του πιο ασφαλές.

Οικονομία

Το Κοτσί σήμερα θεωρείται η οικονομική πρωτεύουσα της πολιτείας. Διαθέτει το μόνο χρηματιστήριο στην πολιτεία. Η πόλη έχει δεχθεί πολλές επενδύσεις τα τελευταία χρόνια, με αποτέλεσμα την γρήγορη ανάπτυξή της. Στη βιομηχανική ζώνη Ελούρ, 17 χιλιόμετρα βόρεια της πόλης, λειτουργούν 250 εργοστάσια. Στην πόλη επίσης λειτουργεί μεγάλο λιμάνι και ναυπηγεία. Επίσης, είναι ο σημαντικότερος τουριστικός προορισμός στην Κεράλα από πλευράς αφίξεων τουριστών. Η πόλη εξυπηρετείται από διεθνές αεροδρόμιο, ενώ βρίσκεται υπό κατασκευή υπόγειος σιδηρόδρομος μήκος 25 χιλιόμετρων και με 22 σταθμούς. Τα γραφεία της Νότιας Διοίκησης του Ινδικού Ναυτικού βρίσκονται στην πόλη.

Θρησκεία

Περίπου το 47% των κατοίκων της πόλης είναι Ινδουϊστές και ακολουθούν οι Χριστιανοί με 35% και οι Μουσουλμάνοι με 17%. Το Κοτσί είναι μια από τις πόλεις με τον μεγαλύτερο πληθυσμό χριστιανών στην Ινδία.

Εκπαίδευση

Στην πόλη βρίσκεται το Πανεπιστήμιο Επιστημών και Τεχνολογία του Κοτσίν (CUSAT), ενώ υπάρχουν και παραρτήματα άλλων πανεπιστημίων στην πόλη.